מרק שעועית לימה, ארטישוק ירושלמי ופתיתים – טוניס שולחן
שעועית היא אחת הקטניות הפשוטות מחד אבל גוזרת עלינו המתנה של השרייה ארוכה. למזלה, היא מפצה על כך בטעם עשיר ובמרקם נימוח. כאן היא הופכת למרק עם תוספת מהנה של פתיתים.
הרגע בו הבנתי כי התבגרתי לא היה באופן קלישאתי כאשר התחלתי לאהוב סודה, אלא דווקא כשמצאתי את עצמי מתלהב משעועית. היא לא נדירה, ואולי מהנפוצות שבקטניות, אבל טעמה העדין והמתקתק יחד עם מרקמה שנע מנימוח לבשרני, כתלות באופן בישולה – הופך אותה בעיניי לחומר גלם נפלא. למרות נגישותה, אולי הקסם שלה הוא דווקא בהמתנה הארוכה שהיא גוזרת עלינו בהשרייתה, מה שמעלה את קרנה. בביקורי האחרון בחנות התבלינים והקטניות הקבועה שלי, לא הצלחתי להישאר אדיש כאשר נחו עיניי על שעועית ענק הדומה לשעועית הלימה (או בשמה השני – בובעס), אך חזותה כמעין מכוסה כתמי רורשאך בדומה לשעועית המנומרת. המוכר הסביר לי כי מדובר בשעועית לימה Wild, שהיא אורגנית ומגיעה ממרכז אמריקה. טעמה מעט מתקתק יותר מאחותה הלבנה המוכרת יותר, אך ניתן להשתמש בה באותו אופן בדיוק.
2 כוסות שעועית לימה (או זן אחר של שעועית כמו לבנה, מנומרת או לימה בר)
2 גזרים קטנים (כ-100 גרם)
1 שורש פטרוזיליה (כ-100 גרם)
5 ארטישוק ירושלמי (כ-500 גרם)
1 כפית שטוחה חוויג' למרק
1 שורש כורכום, לא חובה
3/4 כוס פתיתים (או גריסים)
משרים את שעועית הלימה למשך 12 שעות לפחות (עד 24 שעות). מומלץ להחליף את המים פעמיים-שלוש במהלך ההשרייה. מסננים את המים.
קולפים את השורשים (גזר, שורש פטרוזיליה וארטישוק ירושלמי), וחותכים לקוביות קטנות (כ-1 סמ"ר). שוטפים היטב את גבעולי הסלרי, מסירים מהם את העלים (שומרים אותם בצד לסוף הבישול) וחותכים אותם לטבעות ברוחב כ-1/2 ס"מ. מחממים את שמן הזית בסיר. כאשר הוא חם, מוסיפים את קוביות הגזר ושורש הפטרוזיליה. צורבים אותן קלות (כ-2 דקות), ומוסיפים את הסלרי והארטישוק הירושלמי. מערבבים, ולאחר כ-2 דקות מוסיפים את התבלינים (חוויג', כורכום ופלפל שחור) והשעועית המושרית. מערבבים, ולאחר כדקה מוסיפים 2 ליטר מים. פורסים דק 2 שיני שום, ומוסיפים לסיר. מערבבים, מביאים לרתיחה, מנמיכים את האש ומכסים. מבשלים כ-3 שעות, או עד שהשעועית התרככה לחלוטין. מוסיפים מלח, טועמים ומתקנים תיבול אם צריך. מוסיפים לסיר את עלי הסלרי ששמרנו בצד, ובעזרת בלנדר מוט טוחנים במספר פולסים קצרים את המרק. הרעיון הוא לקבל מרקם גס מאוד עם חתיכות של ירקות ושעועית, ולא מרק חלק. מוסיפים את הפתיתים, ומבשלים עד שהם מוכנים (7-8 דקות). מגישים לקערות מרק ומגררים מעל מעט שורש כורכום טרי ושום.
תגיות: ארטישוק ירושלמי, טבעוני, כורכום, מרק, פרווה, פתיתים, שעועית